Μπέλα Θορν

Πρώτα Χρόνια

Γεννήθηκε στo Πέμπροουκ Πάινς της Φλόριντα από τους Ρεϊνάλντο & Ταμάρα Θορν. Έχει τρία μεγαλύτερα αδέλφια, την Κάιλι, την Ντάνι και τον Ρέμι, που ασχολούνται επίσης με το καλλιτεχνικό χώρο. Έχει καταγωγή από την Κούβα και ρίζες από την Ιταλία, την Ιρλανδία και την Γερμανία.
Όπως έχει δηλώσει, μεγάλωσε σε μια πολύ φτωχή και πολύτεκνη μονογονεϊκή οικογένεια (αφού ο πατέρας της σκοτώθηκε το 2007 σε δυστύχημα), γεγονός που ήταν ο λόγος για τον οποίο ξεκίνησε να ασχολείται με την υποκριτική, αφού ήθελε να συμβάλει στα οικονομικά έσοδα της οικογένειας. Επίσης, έχει πει ότι στην πρώτη δημοτικού διαγνώστηκε με δυσλεξία, πράγμα που την έκανε να ακολουθήσει home schooling λόγω του bullying που δεχόταν.

2003-2009: Dirty Sexy Money & My Own Worst Enemy

Η πρώτη της εμφάνιση στο χώρο της υποκριτικής, έγινε το 2003, μέσω της ταινίας "Stuck on You". Το 2007, εντάχθηκε στο βασικό καστ της σειράς "Dirty Sexy Money", όπου ήταν ο πρώτος της σημαντικός ρόλος. Το 2008, πρωταγωνίστησε μαζί με τους Κρίστιαν Σλάτερ και Τέιλορ Λότνερ στο βραβευμένο δράμα "My Own Worst Enemy", για τον οποίο ρόλο της εκεί, κέρδισε και το βραβείο "Young Artist". Αργότερα, περιέγραψε το ρόλο της στη συγκεκριμένη σειρά ως μια πολύ σημαντική στιγμή στην καριέρα της. Την ίδια χρονιά, συμμετείχε και σε ένα επεισόδιο "October Road" με το ρόλο της Άντζελα Φέριλι, ενώ στο ίδιο επεισόδιο εμφανίστηκε και ο αδελφός της, Ρέμι.
Το 2009, έπαιξε στη σειρά "Little Monk" αλλά και στην ταινία "Forget Me Not". Ανέλαβε ρόλο στην ταινία "Raspberry Magic", η οποία κυκλοφόρησε στο φεστιβάλ κινηματογράφου Cinequest αλλά και στο Διεθνές Φεστιβάλ Αμερικανικού & Ασιατικού Κινηματογράφου του Σαν Φρανσίσκο το 2010.

2010-2013: Big Love & Shake It Up

To 2010, αντικατέστησε την Τζόλεαν Γουέτζμπ στο ρόλο της Τένσι "Τίνι" Χένρικσον στην τέταρτη σεζόν της σειράς του HBO's "Big Love". Επίσης, έκανε ένα μικρό πέρασμα από τη σειρά "Οι Μάγοι του Γουέβερλυ" και συμμετείχε σε τρεις ταινίες.
Την ίδια χρονιά, πέρασε από οντισιόν για τον πρωταγωνιστικό ρόλο της "Σίσι Τζόουνς" στη νεανική σειρά του Disney Channel "Shake It Up" και τα κατάφερε. Η σειρά αρχικά επρόκειτο να λεγόταν "Dance, Dance Chicago" ενώ διαδραματίζεται γύρω από τη ζωή δύο φίλων, της Σίσι και της Ρόκι (Zendaya) από το Σικάγο, οι οποίες φιλοδοξούν να γίνουν διάσημες χορεύτριες. Τα γυρίσματα της σειράς ξεκίνησαν στο Χόλυγουντ τον Ιούλιο του 2010 και η σειρά έκανε πρεμιέρα στις 7 Νοεμβρίου της ίδιας χρονιάς. 
Πριν από τη συγκεκριμένη σειρά, δεν είχε ασχοληθεί ποτέ με το χορό γι αυτό μόλις έμαθε ότι πήρε το ρόλο, άρχισε εντατικά μαθήματα χορού για σχεδόν ένα χρόνο. Το πρώτο της τραγούδι (Watch Me) σε συνεργασία με την Zendaya, κυκλοφόρησε το 2011 και κατάφερε να φτάσει στην 84η θέση των Billboard Hot 100. Στις 29 Σεπτεμβρίου, η παραγωγή ανακοίνωσε ότι η σειρά συνεχίζεται για δεύτερη χρονιά. Έπειτα, ένα επεισόδιο διάρκειας 90 λεπτών κυκλοφόρησε το καλοκαίρι του 2012, ως τελευταίο επεισόδιο της σεζόν.
Στις 4 Ιουνίου 2012, το Disney Channel ανακοίνωσε ότι η σειρά θα έχει και τρίτη σεζόν, ενώ το τραγούδι της "TTYLXOX" έφτασε στη θέση 97 των Billboard Hot 100. Παράλληλα, μέσα στη χρονιά κυκλοφόρησε άλλα δύο τραγούδια με την Zendaya, το "Fashion Is My Kryptonite" και το "Made In Japan".
Στις 30 Μαρτίου 2013, η δισκογραφική εταιρία Hollywood Records ανακοίνωσε μέσω Twitter ότι έχει υπογράψει επίσημα συμβόλαιο συνεργασίας με την Θορν. Την ίδια χρονιά, έγινε γνωστό ότι το Shake It Up θα τελειώσει οριστικά.
Έπειτα, η Θορν ανακοίνωσε ότι θα κυκλοφορήσει νέο άλμπουμ με τραγούδια ενώ ανέφερε την Μπρίτνεϊ Σπίαρς και την Κέσα ως επιρροές για τα νέα της τραγούδια.

2014-σήμερα: Ταινίες, Famous In Love, Συγγραφή βιβλίων & άλμπουμ

Το 2014, έπαιξε στην ταινία "Blended" στο πλευρό των Άνταμ Σάντλερ και Ντρου Μπάριμορ και πρωταγωνίστησε στην ταινία "Alexander and the Terrible, Horrible, No Good, Very Bad Day". Επίσης, την ίδια χρονιά, έκανε ένα μικρό πέρασμα από τις σειρές "CSI: Crime Scene Investigation" και "Red Band Society" ενώ δάνεισε και τη φωνή της στη σειρά κινουμένων σχεδίων "Phineas & Ferb" ως Μπρίντζιτ. Στις 13 Μαϊου 2014, κυκλοφόρησε το πρώτο της single (εκτός Disney) με τίτλο "Call It Whatever", το οποίο έγινε και το κύριο κομμάτι του EP της "Jersey", που κυκλοφόρησε στις 17 Νοεμβρίου σε συνεργασία με την εταιρία Hollywood Records. Αρχικά, προορίζονταν βέβαια για κανονικό άλμπουμ που θα έβγαινε τον Οκτώβριο αλλά η ίδια ακύρωσε την κυκλοφορία του, λέγοντας ότι δεν ήταν ευχαριστημένη με το αποτέλεσμα του auto tune και της κακής μουσικής. 
Το 2015, έπαιξε στις ταινίες "The DUFF", "Big Sky", "Alvin and the Chipmunks: The Road Chip" και "Perfect High" ενώ εμφανίστηκε και στις σειρές "KC Undercover" και "Scream". Την ίδια χρονιά, κυκλοφόρησε και το πρώτο της βιβλίο με τίτλο "Autumn Falls", το οποίο βασίζεται στη ζωή της.
Το 2016, έπαιξε σε τρεις ταινίες. Το "Shovel Buddies" ως Κέιτ, το "Ratchet & Clank" ως Κόρα και το "Boo! A Madea Halloween" ως Ρέιν. Επίσης, κυκλοφόρησε δύο νέα βιβλία, το "Autumn Kiss" και το "Autumn Wish".
Το 2017 συνεργάστηκε με τον Prince Fox στο κομμάτι "Just Call", έπαιξε στις ταινίες "You Get Me", "Amityville: The Awaking" και "The Babysitter" ενώ έκανε και τηλεοπτική επιστροφή με το ρόλο της ως Πέιτζ Τάουνσεν στη σειρά "Famous In Love", η οποία ολοκληρώθηκε το Μάιο του 2018.
Το 2018 συμμετείχε σε πέντε ταινίες, με πιο γνωστή το "Midnight Sun", όπου πρωταγωνίστησε με τον Πάτρικ Σβαρτζενέγκερ. Επίσης την ίδια χρονιά, έγινε γνωστή η λήξη συνεργασίας με τη Hollywood Records, αφού αποφάσισε να κάνει ένα μεγάλο βήμα ιδρύοντας τη δική της δισκογραφική εταιρία, με την ονομασία "FF Records". Κυκλοφόρησε τέσσερα νέα τραγούδια, τα "Burn So Bright", "Bitch I'm Bella Thorne", "Goat" και "Pussy Mine" ενώ σε ένα μικρό αφιέρωμα του περιοδικού Vogue για τη ζωή της, αποκάλυψε ότι μέσω της εταιρίας της αλλά και των νέων της τραγουδιών αισθάνεται πια ελεύθερη αφού η εικόνα που έβγαζε στα media τα προηγούμενα χρόνια, δεν ήταν ο εαυτός της. Τέλος, την ίδια χρονιά, δημιούργησε τη δική της σειρά καλλυντικών, με την επωνυμία "Thorne By Bella".
Το 2019, κυκλοφόρησε το βιβλίο "The Life Of A Wannabe Mogul" και θα παίξει στην ταινία "Leave Not One Alive". Αναμένεται επίσης να κυκλοφορήσει και το πρώτο της studio album "What Do You See Now".

Προσωπική ζωή

Στις 23 Αυγούστου 2016, αποκάλυψε μέσω Twitter ότι είναι bisexual.